Paîs Catalans: centenârs di miârs di citadins in place pal autoguvier
La manifestazion clamade dongje de Plataforma pel Dret de Decidir a Barcelone il prin di Dicembar par domandâ che la Catalogne e puedi decidi par so cont in materie di traspuarts e à vût une partecipazion grandonone. Pai organizadôrs a son stâts plui di 700 mil i citadins che a àn rispuindût al apel, invezit, pes fonts di polizie i manifestants a jerin sui 200 mil. In ogni câs, e je une des manifestazions plui grandis che si à vût a Barcelone di agnorums, cun int che e jere inmò che e spietave di podê partî dôs oris daspò che il cjâf dal corteu si veve mot. Ae iniziative a vevin dât la lôr poie ducj i partîts principâi dal panorame nazionalist e nazionalitari catalan e delegazions a son rivadis ancje dal Paîs Valenzian e des Baleârs. La manifestazion e je deventade une gnove ocasion par domandâ che la Catalogne e puedi decidi in plene libertât cemût organizâsi e guviernâsi. Simpri sul dirit di decidi di bessôi al è stât presentât ancje un manifest sotscrit di une sessantine tra sindics e aministradôrs dai Comuns de Catalogne.
[Font: VilaWeb, 01-03-04/12/2007; Avui, 01/12/2007]
fur_Latn fur_Latn cat_Latn